ทหารไทยยิ้มลูกค้าทะลัก5แสนราย
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

ทำบัตรเดบิตทีเอ็มบีโนลิมิตเก็บ500บาทถอนเงินฟรี3ปี
โพสต์ทูเดย์ — ลูกค้าทะลักสมัครใช้ “บัตรเดบิตทีเอ็มบี โนลิมิต”5 แสนบัตร ถอนเงิน เช็กยอดฟรีไม่จำกัดครั้ง ใช้ได้ 3 ปี เล็งเพิ่มสิทธิประโยชน์จูงใจลูกค้า
นางกาญจนา โรจวทัญญู ผู้ช่วยกรรมการผู้จัดการใหญ่ ธนาคารทหารไทย เปิดเผยว่า ตั้งแต่ธนาคารออกผลิตภัณฑ์บัตรเดบิตทีเอ็มบีโนลิมิต มีลูกค้าใหม่สมัครใช้บัตรเพิ่มขึ้นเดือนละ 4 หมื่นราย ทำให้ขณะนี้มียอดสมัครบัตรจากลูกค้าใหม่แล้วประมาณ 5 แสนบัตร
นางกาญจนา กล่าวยอมรับว่า ผลิตภัณฑ์นี้ทำให้ลูกค้าของธนาคารถอนเงินจากเครื่องเอทีเอ็มธนาคารอื่นมากขึ้น เพราะถอนเงินได้ฟรีทำให้ธนาคารมีต้นทุนเพิ่มขึ้น แต่การเก็บค่าธรรมเนียมแรกเข้า 500 บาทครั้งเดียวครอบคลุม 3 ปี ก็ยังทำให้ธนาคารมีรายได้มากกว่าค่าใช้จ่ายที่ต้องเสียให้กับธนาคารอื่น เนื่องจากปริมาณลูกค้าของธนาคารมีจำนวนเพิ่มขึ้น
อย่างไรก็ตาม วิธีแก้ปัญหาคือ จากนี้ธนาคารต้องปรับเปลี่ยนทำเลการตั้งเครื่องเอทีเอ็มกว่า 300 เครื่อง ให้อยู่ในจุดที่ลูกค้ามองเห็น เพื่อให้ลูกค้าหันมากดเอทีเอ็มจากเครื่องของธนาคารมากกว่าจะนำบัตรไปใช้ที่ธนาคารอื่น ทำให้ธนาคารต้องเสียค่าธรรมเนียมการสวิตชิง
ปัจจุบัน ธนาคารทหารไทยมีเครื่องเอทีเอ็มประมาณ 2,300 เครื่อง
ขณะเดียวกัน ธนาคารก็อยู่ระหว่างพิจารณาว่าจะมีการเพิ่มเติมสิทธิประโยชน์ผลิตภัณฑ์บัตรเดบิตทีเอ็มบี โนลิมิต หรือไม่ หลังจากสมาคมธนาคารไทยได้ข้อสรุปค่าธรรมเนียมการให้บริการเอทีเอ็มของธนาคารพาณิชย์ ซึ่งต่อไปถอนและเช็กยอดเงินต่างธนาคารได้ฟรี 4 ครั้งต่อเดือน หลังจากนั้นต้องเสียค่าธรรมเนียมการถอนเงินครั้งละ 10 บาท เป็นอัตราเดียวกันทั่วประเทศ
นางกาญจนา กล่าวว่า ธนาคารยังเชื่อมั่นว่าสิทธิประโยชน์จากบัตรเดบิตทีเอ็มบี โนลิมิต ที่ให้ถอนและเช็กยอดเงินต่างธนาคารได้ฟรีทั่วประเทศ โดยเสียค่าแรกเข้า 500 บาท อายุบัตร 3 ปีนั้น ยังจูงใจเพียงพอให้ลูกค้าหันมาใช้บริการกับธนาคารเพิ่มขึ้น เมื่อเทียบกับข้อสรุปของสมาคมธนาคารไทยในเรื่องการลดค่าธรรมเนียม เพราะแม้จะเช็กยอดเงินต่างธนาคารได้ฟรี 4 ครั้งต่อเดือน แต่ลูกค้าก็ยังต้องเสียค่าธรรมเนียมครั้งถัดไป 10 บาทอยู่ดี 
“เราอยู่ระหว่างคุยกันอยู่ แต่ยังไม่ได้ข้อสรุป ถ้าดูจริงๆ แล้วของเราจ่ายครั้งแรก 500 บาท แต่ถอนและเช็กยอดฟรีตลอด 3 ปี ถ้าใช้เครื่องเอทีเอ็มธนาคารอื่น ธนาคารยืนยันว่าเครื่องเอทีเอ็มในไทยเยอะเกินไป ฉะนั้นถ้าธนาคารไหนมีจำนวนบัตรเดบิต หรือเอทีเอ็มไม่มากพอ การตั้งเครื่องเอทีเอ็มก็คือภาระ” นางกาญจนา กล่าว
นายอนุชิต อนุชิตานุกูล รองกรรมการผู้จัดการ สายงานธุรกรรมอิเล็กทรอนิกส์และบริการจัดการทางการเงิน ธนาคารกรุงไทย กล่าวว่า นอกจากข้อสรุปของสมาคมธนาคารไทยแล้ว ในฐานะที่เป็นธนาคารของรัฐ ธนาคารจะลดค่าธรรมเนียมเพิ่มเติมอีก 2 รายการ ได้แก่ การโอนเงินผ่านช่องทางอิเล็กทรอนิกส์ ทั้งบริการ Internet Banking หรือ Mobile Banking โดยไม่คิดค่าธรรมเนียมในครั้งแรก หลังจากนั้นคิดรายการละ 10 บาท จากเดิมที่คิดในอัตรา 8 800 บาท ส่วนการโอนเงินเข้าบัญชีอัตโนมัติภายในธนาคาร ธนาคารลดค่าธรรมเนียมลงจากรายการละ 20 บาท เหลือรายการละ 10 บาท ในราคาเดียวกันทั่วประเทศ โดยเริ่มตั้งแต่ช่วงต้นปีหน้า
นายอนุชิต กล่าวว่า ธนาคารได้ปรับปรุง และยกเลิกค่าธรรมเนียมตามมติสมาคมธนาคารไทย โดยกรณีถอนเงินข้ามจังหวัดธนาคารเดียวกัน คิดค่าธรรมเนียมรายการละ 15 บาท โอนเงินข้ามจังหวัดธนาคารเดียวกัน ฟรีค่าธรรมเนียมในครั้งแรก ครั้งต่อไปคิดรายการละ 15 บาท ส่วนการถอนเงินข้ามธนาคารข้ามจังหวัด คิดรายการละ 20 บาท สำหรับลูกค้าที่ใช้บริการข้ามธนาคาร ธนาคารไม่คิดค่าธรรมเนียม 4 ครั้งต่อเดือนเหมือนที่ผ่านมา ส่วนครั้งที่ 5 เป็นต้นไป คิดราคาเดียวทั่วประเทศคือรายการละ 10 บาท